Document ID: 32015R0233

KOMISIJOS ĮGYVENDINIMO REGLAMENTAS (ES) 2015/233
2015 m. vasario 13 d.
kuriuo pagal Europos Parlamento ir Tarybos reglamentą (ES) Nr. 575/2013 nustatomi techniniai įgyvendinimo standartai, susiję su valiutomis, kurių atžvilgiu atitikties centrinio banko reikalavimams apibrėžtis yra itin siaura
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2013 m. birželio 26 d. Europos Parlamento ir Tarybos reglamentą (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (1), ypač į jo 416 straipsnio 5 dalį,
kadangi:
(1)
Reglamento (ES) Nr. 575/2013 416 straipsnio 3 dalimi reikalaujama, kad įstaigos teiktų informaciją apie turtą, laikomą likvidžiuoju, jei jis atitinka tam tikras sąlygas. Pagal tos straipsnio dalies trečią pastraipą sąlyga, kad turtas yra tinkama užtikrinimo priemonė valstybės narės arba trečiosios valstybės centrinio banko standartinėms likvidumo operacijoms atlikti, gali būti netaikoma, jeigu likvidusis turtas yra turimas netenkamam pinigų srautui padengti ta valiuta, kurios atžvilgiu atitikties centrinio banko reikalavimams apibrėžtis yra itin siaura;
(2)
kadangi Reglamentu (ES) Nr. 575/2013 teikiama daug svarbos atitikčiai centrinio banko reikalavimams nustatant, kad turtas yra likvidusis, reikia, kad į valiutų, kurių atžvilgiu atitikties centrinio banko reikalavimams apibrėžtis yra itin siaura, sąrašą būtų įtrauktos tik tos valiutos, kurių atžvilgiu atitiktis centrinio banko reikalavimams apsiriboja centrinės valdžios institucijų ir centrinio banko išleistais skolos vertybiniais popieriais ir nėra taikoma jokiam kitam turtui, apimančiam likvidųjį turtą pagal papildomus reikalavimus, nustatytus to reglamento 416 ir 417 straipsniuose;
(3)
Europos bankininkystės institucija (EBI) atliko vertinimą, pagrįstą valstybių narių kompetentingų institucijų pateiktomis geriausiomis turimomis žiniomis apie turto konkrečia valiuta atitiktį centrinio banko reikalavimams. Vertinimas parodė, kad Bulgarijos atveju centrinis bankas įstaigoms likvidumą teikia tik ekstremaliomis aplinkybėmis. Atsiradus likvidumo rizikai, kuri gali turėti poveikį bankų sistemos stabilumui, Bulgarijos nacionalinis bankas mokiam bankui gali teikti levais išreikštus kreditus, kurių terminas ne ilgesnis nei trys mėnesiai, su sąlyga, kad jie visiškai užtikrinami auksu, užsienio valiuta arba kitu itin didelio likvidumo turtu. Taigi, Bulgarijos levas turėtų būti laikomas valiuta, kurios atžvilgiu atitikties centrinio banko reikalavimams apibrėžtis yra itin siaura;
(4)
šis reglamentas grindžiamas EBI Komisijai pateiktais techninių įgyvendinimo standartų projektais;
(5)
EBI dėl techninių įgyvendinimo standartų projektų, kuriais pagrįstas šis reglamentas, surengė atviras viešas konsultacijas, išnagrinėjo galimas susijusias sąnaudas ir naudą ir paprašė Bankininkystės suinteresuotųjų subjektų grupės, įsteigtos pagal Europos Parlamento ir Tarybos reglamento (ES) Nr. 1093/2010 (2) 37 straipsnį, pateikti savo nuomonę,
PRIĖMĖ ŠĮ REGLAMENTĄ:
1 straipsnis
Valiutos, kurių atžvilgiu atitikties centrinio banko reikalavimams apibrėžtis yra itin siaura ir kurios atitinka Reglamento (ES) Nr. 575/2013 416 straipsnio 3 dalies trečioje pastraipoje nurodytas sąlygas, yra nustatytos šio reglamento priede.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2015 m. vasario 13 d.

Labels: 7
2
4